

**Evakuatsiooniõppus Lõuna Sild 2024**

Päästeamet koostöös Kaitseliidu ja Naiskodukaitsega

**ÕPPUSEL OSALEJA (EVAKUEERITAVA) INFOLEHT**

**Evakuatsiooniõppus Lõuna Sild 2024** toimub **4.-6. oktoobril 2024**. See hõlmab kogu Lõuna-Eestit. Õppuse põhistsenaarium on ida ja kagu piirkonna (Põlvamaa, Võrumaa, Valgamaa, Tartumaa) ulatuslik evakuatsioon Viljandimaale. Päästeamet harjutab ulatusliku evakuatsiooni juhtimist ja läbiviimist, Kaitseliidu malevate evakuatsioonirühmad harjutavad tegevusi evakuatsioonikohtades ja teisi evakuatsiooniga seotud logistilisi ülesandeid. Eesmärk on harjutada tsiviilelanikkonna evakuatsiooniketi toimimist kriisiks valmistumisel koostöös erinevate partneritega. Õppusele on kaasatud kohalikud omavalitsused, Häirekeskus, Sotsiaalkindlustusamet, Politsei- ja Piirivalveamet ning teised koostööpartnerid.

**Kutsume Teid osalema!**

**Üldine ajakava osalejatele:**

**Laupäev, 5. oktoobri hommik** - õppusel osalejad (evakueeritavad) kogunevad omavalitsuse poolt varem teada antud transpordipunkti, järgneb sõit evakuatsioonikohtadesse Viljandimaale.

**Laupäev, 5. oktoobri lõuna** - bussid jõuavad evakuatsioonikohtadesse Mulgi, Viljandi ja Põhja-Sakala valdades. Toimub registreerimine, majutumine, lõuna- ja õhtusöök, erinevad tegevused (loengud, õpitoad, jms).

**Pühapäev, 6. oktoober** - äratus, hommikusöök, välja registreerimise protseduurid, õppuse lõpetamine (orienteeruvalt kell 11), kojusõit.

Kui osalete koos oma loomingulise kollektiiviga, on väga teretulnud tegevuse pakkumine ülejäänud evakueeritavatele (kontsert, ühine laulmine, mõne tantsu õpetamine vms).

Noorte kollektiividel peab olema kaasas vastutav saatja ning alaealistel lapsevanema nõusolek (vorm all - **Lisa 1**).

**Vajalik individuaalne varustus:**

* Isikut tõendav dokument
* Magamiskott (või tekk) ja magamismatt. Magamine toimub siseruumides. Soovi korral padi.
* Hügieenivahendid ja ravimid isiklikuks otstarbeks
* Veepudel, kohvi/tee tops või termos, kahvel-lusikas
* Vahetusjalanõud evakuatsioonikohas sees liikumiseks (spordisaalides on välisjalanõud keelatud).

**Soovituslik varustus**:

* Telefon ja telefonilaadija (laetud akupank)
* Ajaviitmise vahendid (nt raamat, käsitöö, mängukaardid jms)
* Kihiline riietus
* Mugavusvarustus (kõrvaklapid, reisipadi jms)
* Kerge snäkk (soovi korral)

**Oluline lisainfo:**

* Evakuatsioonikohtades võtavad osalejaid vastu ning tegelevad nendega Kaitseliidu evakuatsioonirühmad, mis koosnevad vastava väljaõppe saanud Naiskodukaitse liikmetest.
* Osalejatelt küsitakse isikuandmeid, mida kasutatakse ainult õppuse ajal ja kontekstis ning pärast õppuse lõppu andmed kustutatakse.
* Õppusel peab osalema algusest lõpuni. Evakuatsioonikohast on võimalik ajutiselt lahkuda (nt jalutamine) teavitades sellest evakuatsioonikoha registratuuri.
* Osalemisel palume arvestada, et õppusel võib ette tulla erinevaid õpetlikke olukordi nii evakueerijatele kui ka evakueeritavatele.
* Teatud osalejatel palutakse õppuse korraldajate poolt mängida erinevaid rolle. Kui seda pole palutud, siis palume mitte hakata kaasa mängima.
* Evakuatsioonikohtadeks on enamasti spordisaalid, kus magamine toimub ühises suures ruumis.
* Evakuatsioonikohas on keelatud relvad, narkootilised ja psühhotroopsed ained ning alkohol. Isiklike asjade eest vastutab iga inimene ise. Soovitame oma varustuse äratuntavalt märgistada.
* Õppuse ajal on keelatud läbi sotsiaalmeedia oma asukoha avaldamine ning teiste õppusel osalejate pildistamine ilma nende nõusolekuta.
* Palume lemmikloomad seekord koju jätta.
* Osalejatele on tagatud kolm toidukorda (lõuna-, õhtu- ja hommikusöök). Toidutalumatuse / -allergiate puhul palume oma toit ise kaasa võtta.

Õppusele registreerumine toimub Räpina valla kodulehe kaudu.

**Õppuse kohta saab täpsemat infot:**

Päästeameti kontakt: Leane Morits, Lõuna Päästekeskuse kriisibüroo nõunik, leane.morits@rescue.ee

Kaitseliit/Naiskodukaitse: Jaanika Palm, Naiskodukaitse Tartu ringkonna instruktor, jaanika.palm@naiskodukaitse.ee

Räpina Vallavalitsuse kontakt: **Riho Luht**, abivallavanem, 5256191 riho.luht@rapina.ee

Lisa 1: Evakuatsiooniõppuse Lõuna Sild 2024 infolehe lisa – lapsevanema nõusolekuleht

**Evakuatsiooniõppus Lõuna Sild 2024, 5.-6.10.2024**

**Lapsevanema nõusolekuleht:**

|  |  |
| --- | --- |
| Lapse ees- ja perekonnanimi |  |
| Vald/linn |   |
| Isikukood |   |
| Lapse telefoninumber |   |
| Lapsevanema või hooldaja telefoninumber |   |
| Lapsevanema või hooldaja meiliaadress |   |
| Lapsevanema või hooldaja nimi |   |
| Muud kontaktid (pole kohustuslik) |   |
| **Tervislikud märkused** (allergiad, kroonilised haigused, ravimite vajadus) |   |
| Muud märkused: |   |

 **Lapsevanema nõusolek (noored alla 18 eluaastat):** Olen teadlik lapse tervisliku seisundi teavitamise kohustusest. Luban oma lapsel osa võtta ulatusliku evakuatsiooni õppusest Lõuna Sild 2024 ja vastutan tema korraliku käitumise eest. Luban teavituslikul eesmärgil avaldada õppusel tehtud fotosid, millel on jäädvustatud muu hulgas ka minu laps.

Kuupäev:

*/allkirjastatud digitaalselt/*